V Sabinove sa dobre najedol, do Prešova neprišiel
V novembri roku 2006 sa v prešovskej Mestskej hale predstavil na exhibičnom vystúpení osemnásobný víťaz najprestížnejšej profesionálnej súťaže kulturistov Ronnie Coleman. Po dvoch rokoch zavítala na Slovensko ďalšia kulturistická hviezda.
PREŠOV. Tentoraz organizátori pripravili predstavenie aktuálne najlepšieho kulturistu planéty v Sabinove. V tamojšej športovej hale vystúpil na pódium v septembri tohto roku ovenčený titulom Mr. Olympia a víťaz súťaže Arnold Classic Dexter Jackson.
Málo, ale búrlivo
Tridsaťosemročná hora svalov na východ republiky pritiahla do sabinovskej haly hlavne vyznávačov kulturistického športu, ale aj zvedavcov. D. Jackson netajil, že o Slovensku toho veľa nevedel. Aj preto bola ponuka organizátorov preňho lákavá. Patronát nad vystúpením prevzal primátor mesta Sabinov P. Molčan, ktorý D. Jacksona prijal aj na sabinovskej radnici. Hoci športový stánok v Sabinove sa zďaleka nezaplnil, tí, ktorí si vstupenky za nie lacný peniaz (300 a 600 Sk) zakúpili, vytvorili vystúpeniu hviezdy podujatia počas pózovania na pódiu búrlivú kulisu. Na krátkej tlačovej konferencii po vystúpení D. Jackson okrem iného povedal: "Viem, že Slováci voľakedy tvorili spoločný štát s Čechmi. Inak o tejto krajine viac neviem." Po slávnostnej recepcii si však Američan pochvaľoval najmä tradičné slovenské jedlá. Ochutnal guľáš a potom si to zopakoval ešte trikrát. Vraj, takéto jedlo by si najradšej zobral so sebou domov.
Seminár sa nekonal
Dexter Jackson mal prísť aj do Prešova. Ubezpečoval nás o tom slovenský spoluorganizátor vystúpenia Mr. Olympia na Slovensku Vladimír Štock. V hoteli Dukla sa mal konať odborný seminár, na ktorý si záujemcovia mali zakúpiť vstupenku za 150 slovenských korún. D. Jackson mal byť k dispozícii aj novinárom, mal sa fotografovať, rozdávať autogramy. Nakoniec sa však žiadna aj nami avizovaná akcia nekonala. Z akého dôvodu, to sme ešte aj včera od V. Štocka mámili márne. A neboli sme sami...
Najdôležitejšie správy z východu Slovenska čítajte na Korzar.sme.sk.